ໃນຕອນເຊົ້າວັນທີ 24 ຕຸລາ ນີ້, ກົມອົງການຈັດຕັ້ງສາກົນ ກະຊວງການຕ່າງປະເທດ ໄດ້ຈັດກອງປະຊຸມເຜີຍແຜ່ການ ຈັດຕັ້ງປະຕິບັດ ເປົ້າໝາຍການ ພັດທະນາແບບຍືນຍົງ (SDGs) ໃຫ້ແກ່ພະນັກງານຄູອາຈານ ແລະ ນັກສຶກສາ ຈຳນວນ 300 ກວ່າຄົນ ຢູ່ມະຫາວິທະຍາໄລແຫ່ງຊາດ ພາຍໃຕ້ການເປັນປະທານຂອງທ່ານ ຄຳອິນ ຄິດຈະເດດ, ຫົວໜ້າກົມ ອົງການຈັດຕັ້ງສາກົນ, ກະຊວງການຕ່າງປະເທດ ທັງເປັນຫົວໜ້າ ກອງເລຂາຄະນະຊີ້ນຳລະດັບຊາດ, ເພື່ອຕິດຕາມການ ຈັດຕັ້ງປະຕິບັດເປົ້າໝາຍການ ພັດທະນາແບບຍືນຍົງ ໂດຍມີທ່ານ ອຸດົມ ພອນຄໍາເພັງ ຮອງອະທິການບໍດີ ມະຫາວິທະຍາໄລແຫ່ງຊາດ ໃຫ້ກຽດເປັນປະທານຮ່ວມ.
ນັກວິທະຍາກອນຈາກ ກະຊວງການຕ່າງປະເທດ ແລະ ກະຊວງແຜນການ ແລະ ການລົງທຶນ ໄດ້ຊີ້ໃຫ້ເຫັນ ກ່ຽວກັບເປົ້າໝາຍ ການພັດທະນາແບບຍືນຍົງ ແລະ ການເຊື່ອມສານເປົ້າໝາຍດັ່ງກ່າວ ເຂົ້າ ໃນແຜນພັດທະນາ ເສດຖະກິດ-ສັງຄົມ ແຫ່ງຊາດ 5 ປີ ຄັ້ງທີ 8 ກໍຄື ຍຸດທະສາດການ ພັດທະນາເສດຖະກິດ-ສັງຄົມ ຮອດປີ 2025 ແລະ ວິໄສທັດ ປີ 2030 ຂອງ ສປປ ລາວ ເພື່ອໃຫ້ຜູ້ເຂົ້າຮ່ວມ ທັງໝົດມີຄວາມຮັບຮູ້ເຂົ້າໃຈ ກ່ຽວກັບເປົ້າໝາຍການ ພັດທະນາຂອງສາກົນ ແລະ ຂອງປະເທດ. ໃນທ້າຍປີ 2015, ຜູ້ນຳຂອງ 193 ປະເທດສະມາຊິກ ອົງການສະຫະປະຊາຊາດ, ລວມທັງທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສປປ ລາວ ໄດ້ເຂົ້າຮ່ວມ ກອງປະຊຸມສຸດຍອດ ອົງການສະຫະປະຊາຊາດ ເພື່ອຮັບຮອງເອົາວາລະການ ພັດທະນາໃໝ່ຂອງສາກົນ ທີ່ເປັນປະຫວັດສາດ ທີ່ເອີ້ນວ່າ "ຫັນປ່ຽນໂລກຂອງ ພວກເຮົາ: ວາລະ 2030 ເພື່ອການພັດທະນາແບບຍືນຍົງ", ເຊິ່ງລວມເຖິງເປົ້າຫມາຍ ການພັດທະນາ ແບບຍືນຍົງ ທີ່ກວມເອົາດ້ານເສດຖະກິດ, ສັງຄົມ ແລະ ສິ່ງແວດລ້ອມ ລວມທັງໝົດ 17 ເປົ້າໝາຍ.
ນອກຈາກການ ຈັດຕັ້ງປະຕິບັດ ເປົ້າໝາຍການພັດທະນາ ແບບຍືນຍົງຂອງສາກົນ ໃນ 15 ປີຕໍ່ໜ້າ ລັດຖະບານ ສປປ ລາວ ຍັງໄດ້ຮັບຮອງເອົາເປົ້າໝາຍການ ພັດທະນາແບບຍືນຍົງ ທີ 18 “ ຊີວິດທີ່ປອດໄພ ຈາກລະເບີດທີ່ຍັງບໍ່ທັນແຕກ” ໃນທ້າຍ 2016 ທີ່ນະຄອນຫລວງວຽງຈັນ, ໂດຍທ່ານທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ແລະ ທ່ານ ບັນກີ-ມູນ ເລຂາທິການ ໃຫຍ່ອົງການສະຫະປະຊາຊາດ ໃນໂອກາດທີ່ເດີນທາງ ມາຮ່ວມກອງປະຊຸມສຸດຍອດອາຊຽນ-ອົງການສປຊ, ເຊິ່ງເປັນການ ສານຕໍ່ຄວາມພະຍາຍາມ ຈັດຕັ້ງປະຕິບັດເປົ້າໝາຍ ສະຫັດສະວັດ ດ້ານການພັດທະນາ ທີ 9 ກ່ຽວກັບການແກ້ໄຂ ຜົນກະທົບຂອງລະເບີດ ທີ່ບໍ່ທັນແຕກຢູ່ລາວ.
===================
ພາບແລະຂ່າວ: Pathedlao Lao